CELEX: 62019TN0126
Language: lt
Date: 2019-02-21 00:00:00
Title: Byla T-126/19: 2019 m. vasario 21 d. pareikštas ieškinys byloje Krajowa Izba Gospodarcza Chłodnictwa i Klimatyzacji/Komisija

29.4.2019   
            
            
               LT
            
            
               Europos Sąjungos oficialusis leidinys
            
            
               C 148/54
            
         
      2019 m. vasario 21 d. pareikštas ieškinys byloje Krajowa Izba Gospodarcza Chłodnictwa i Klimatyzacji/Komisija
      (Byla T-126/19)
      (2019/C 148/53)
      Proceso kalba: lenkų
      
         Šalys
      
      
         Ieškovė: Krajowa Izba Gospodarcza Chłodnictwa i Klimatyzacji (Varšuva, Lenkija), atstovaujama advokato [radca prawny] A. Galos
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti 2014 m. balandžio 16 d. Europos Parlamento ir Tarybos reglamento (ES) Nr. 517/2014 dėl fluorintų šiltnamio efektą sukeliančių dujų, kuris yra ginčijamo sprendimo teisinis pagrindas, 16 straipsnį, taigi pripažinti, kad ginčijamas sprendimas šiuo klausimu yra klaidingas;
               
            
                  —
               
               
                  priteisti iš Komisijos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi dviem pagrindais.
      
                  1.
               
               
                  Pirmasis ieškinio pagrindas: remdamasi SESV 277 straipsniu ieškovė nurodo, kad 2014 m. balandžio 16 d. Europos Parlamento ir Tarybos reglamento (ES) Nr. 517/2014 dėl fluorintų šiltnamio efektą sukeliančių dujų, kuris yra skundžiamo sprendimo teisinis pagrindas, 16 straipsnis negalioja tiek, kiek kvotų paskirstymo sistema grindžiama pamatinėmis vertėmis, kurios apskaičiuotos pagal ankstesnius duomenis apie fluorintas šiltnamio efektą sukeliančias dujas, pateiktas rinkai 2009–2012 m., o tai yra diskriminuojantis ir savavališkas ekonominės veiklos vykdytojų paskirstymas atsižvelgiant į jų ankstesnę veiklą dujų rinkoje, todėl prašo pripažinti, kad ginčijamas sprendimas šiuo klausimu yra klaidingas.
               
            
                  2.
               
               
                  Antrasis ieškinio pagrindas: ieškovė nurodo, kad buvo pažeisti esminiai formalūs reikalavimai ir Sutartis, nes nepakankamai buvo pagrįstas fluorintų šiltnamio efektą sukeliančių dujų rinkoje veikiančių įmonių paskirstymo sistemos nustatymas, kuris paremtas ankstesnėmis fluorintų šiltnamio efektą sukeliančių dujų, pateiktų rinkai 2009–2012 m., vertėmis, kaip nurodyta pagal Reglamento (ES) Nr. 517/2014 16 straipsnio 1 dalį.